Politiet: - Vi har bilde av gjerningsmannen
Det bekrefter jourhavende jurist Ingrid Wiik i Telemark politidistrikt overfor VG. Det var torsdag formiddag at de to skolejentene Malene Austad og Mari Aanestad oppdaget et spionkamera i dusjen ved Skien videregående skole. Kameraet var festet på en knagg. Politiet beslagla raskt knagg-kameraet, og sier nå at de har videomateriale av den unge gutten som er mistenkt for å stå bak spioneringen. - Vi har bilde av en del av ansiktet hans. Bildet er fra da han satte i gang kameraet. Idet han trykket på knappen for å sette det i gang, ble det knipset et bilde av ham, sier Wiik til VG. Bildet viser et halvt ansikt av en ung gutt. Politiet mistenker at gutten er elev ved Skien videregående skole, og har derfor bedt elever ved skolen om hjelp til identifisering. Ut over ettermiddagen er elevene velkomne til politistasjonen for å se bildet av gutten. - Vi antar at han hører til skolen, og vi håper elevene kan hjelpe oss, sier Wiik. Tidligere i dag oppfordret politiet gjerningsmannen om å melde seg innen klokken 13.00. Like etter 15.30 fredag er det foreløpig ingen som har meldt seg for å ha filmet skolejentene i dusjen.Jentene som fant spionkameraet i dusjen ved Skien videregående skole, håper de fant det så tidlig at bildene ikke blir misbrukt. - Det er ekkelt å tenke på at noen har hengt opp et spionkamera i jentedusjen, hvor formålet helt klart har vært å filme oss nakne. En så planlagt overvåking; det er overraskende og sjokkerende, sier Malene Austad.Politibetjent Odd Harald Høvring i Skien sier det dreier seg om et kamera som ikke kan overføre bildet, men som samles opp på en minnebrikke. Ifølge Wiik fremstår det nå som at kameraet ble oppdaget før gjerningsmannen fikk anledning til å tømme minnebrikken. - Vi har gått gjennom materialet på kameraet, og så vidt vi kan forstå virker det som at det er oppdaget ganske kjapt, sier jourhavende jurist Wiik. VG fikk i formiddag bekreftet at det er et spionutstyr med såkalt bevegelsesdektert HD-kamera, som ble brukt for å overvåke jentedusjen ved Skien videregående skole, skjult som en knagg.- Vi tar dette veldig alvorlig, sier Wiik, og presiserer at strafferammen for å produsere bilder av barn er på inntil tre års fengsel. Politiet har foreløpig ikke gjort noen avhør i saken, men har fått overvåkningsfilm fra Skien videregående skole. De jobber nå med å gå gjennom overvåkningsmaterialet fra skolen.Elevrådet ved skolen reagerer på at noen har forsøkt å snikfotografere jentene mens de dusjet. - Det er helt surrealistisk og det svekker trygghetsfølelsen på skolen, sier elevrådsleder Andrine Bro til VG.For rektoren på skolen, er den triste avslutningen på semesteret allerede et faktum. - Det gjør veldig vondt, også for meg. Dette var ikke denne måten jeg ville starte juleferien min, og den beste julegaven ville vært om dette ble oppklart, sier Koi. - Er det grunn til å mistenke elever ved skolen? - Det er nærliggende å tro at noen som har kjennskap til bygget har gjort dette.
Den unge gutten som hang opp spionkameraet i jentedusjen på Skien videregående skole, knipset et bilde av seg selv da han monterte det.